b'\n_START_ARTICLE_\nRitva Kovalainen\n_START_PARAGRAPH_\nRitva-Leena Kovalainen (s.1959 Hattula) on suomalainen valokuvataiteilija ja taiteilijaprofessori. H\xc3\xa4n suoritti taiteen maisterin tutkinnon Taideteollisessa korkeakoulussa 1990. Kovalainen toimi em. korkeakoulussa (nyk. Aalto-yliopisto) valokuvauksen opettajana 1989-1994. Opetusty\xc3\xb6n j\xc3\xa4tetty\xc3\xa4\xc3\xa4n h\xc3\xa4n on ty\xc3\xb6skennellyt taiteilijana tehden n\xc3\xa4yttelyit\xc3\xa4, kirjoja sek\xc3\xa4 my\xc3\xb6s elokuvia. _NEWLINE_Kovalaisen teosten teemana on useimmiten luonto ja ihmisen suhde luontoon. Luonnon itseisarvo, pyrkimys luonnon kunnioittamiseen, ja huoli ekologisen tasapainon horjumisesta ovat teemoja, jotka nousevat h\xc3\xa4nen t\xc3\xb6iss\xc3\xa4\xc3\xa4n toistuvasti esiin._NEWLINE_Kovalainen tehnyt my\xc3\xb6s yhteisty\xc3\xb6projekteja Sanni Sepon kanssa. Projekteissaan he ovat syventyneet mm. mets\xc3\xa4mytologiaan, mets\xc3\xa4talouden maisemallisiin, sosiaalisiin ja ekologisiin vaikutuksiin sek\xc3\xa4 luonnonmetsien erityispiirteisiin. Laajasti esill\xc3\xa4 ollut Puiden kansa -n\xc3\xa4yttely ja kirja k\xc3\xa4sitteliv\xc3\xa4t suomalaista luonnonuskontoa, Mets\xc3\xa4nhoidollisia toimenpiteit\xc3\xa4 syventyi mets\xc3\xa4talouden vaikutuksiin ja n\xc3\xa4ytteyss\xc3\xa4 Kultainen mets\xc3\xa4 kuvallista vuoropuhelua k\xc3\xa4viv\xc3\xa4t suomalaiset aarniomets\xc3\xa4t ja Japanin \xc5\xa1intolaisuus. Kovalaisen puuaiheisia kuvia on n\xc3\xa4hty my\xc3\xb6s mm. Sinebrychoffin taidemuseon Puut ovat runoja\xe2\x80\x93n\xc3\xa4yttelyss\xc3\xa4. _NEWLINE_Kovalainen on julkaissut yli kymmenen valokuvateosta, joista osa on tehty yhteisty\xc3\xb6ss\xc3\xa4 muiden kassa. Kotimaan lis\xc3\xa4ksi h\xc3\xa4nen t\xc3\xb6it\xc3\xa4\xc3\xa4n on ollut esill\xc3\xa4 muun muassa Japanissa, Yhdysvalloissa ja eri puolilla Eurooppaa. Julkisia taideteoksia h\xc3\xa4n on toteuttanut Helsingin yliopiston Mets\xc3\xa4tieteiden taloon Viikin tiedepuistossa sek\xc3\xa4 Kemi\xc3\xb6nsaarelle vuonna 2016 valmistuneeseen Silva-p\xc3\xa4iv\xc3\xa4kotiin. _NEWLINE_Kovalainen on Taalintehtaan Norpas-festivaalin perustajia ja j\xc3\xa4rjest\xc3\xa4j\xc3\xa4 vuodesta 2012. Kovalainen on asunut vuodesta 1996 puolisonsa valokuvaaja Pekka Turusen kanssa Kemi\xc3\xb6nsaarella, ja heill\xc3\xa4 on kaksi lasta.'